शहीद अजीत की मां की पाक पीएम से भावुक अपील; कहा- कोई निर्दोष न मरने पाए, समझौता कर लीजिए

उन्नाव. पाकिस्तान के नापाक ठिकानों पर मंगलवार तड़के हुई सर्जिकल स्ट्राइक दो को लेकर भारत में जश्न का माहौल है। पुलवामा हमले में शहीद हुए जवानों का सरकार की तरफ से इसे बदला कहा जा रहा है। शहीद अजीत कुमार आजाद की मां राजवती देवी ने एयर फोर्स के कदम को सराहा है। लेकिन उन्होंने पाकिस्तान के प्रधानमंत्री इमरान खान से भावुक अपील करते हुए कहा कि, वहां के बच्चों का कोई नुकसान न हो, ऐसा समझौता करें। आतंकवाद के खिलाफ सख्त कदम उठाया जाए।

शहीद की मां राजवती ने कहा कि, सेना ने अच्छा कदम उठाया है, लेकिन वहां के बच्चे भी तो निर्दोष हैं, इसलिए हम सबसे हट के बात करना चाहते हैं कि वहां के बच्चों का भी नुकसान न हो ऐसा समझौता किया जाए। हम पाकिस्तान के प्रधानमंत्री को ये संदेश देना चाहती हूं कि वहां ऐसे कदम उठाए कि आतंकवाद को खत्म करें। अगर नही मानते हैं तो हमें बदला लेना चाहिए। हमें प्रधानमंत्री मोदी पर पर नाज है। उन्होंने सोचा तो कि हमारी माताएं बहनें कितना बिलखती हैं, इतने सैनिक शहीद हुए हैं। लेकिन खाली कमजोरों पर हमला करने से क्या फायदा? कहीं कोई उनका नुकसान नहीं हुआ है। इस तरह से कोई संतुष्टि नहीं है।

शहीद के पिता प्यारेलाल ने कहा कि, आतंकवादी ठिकाने कहां पर हैं? हमे नही मालूम है। मगर जो भारतीय वायुसेना ने जो कदम उठाया है, वह प्रशंसनीय है। इसे स्वर्णिम अक्षरों में इतिहास में लिखा जाना चाहिए।



शहीद के भाई रंजीत ने एयर सर्जिकल स्ट्राइक पर सवाल उठाए हैं। रंजीत ने कहा कि, ये बेकार की गतिविधि है, ये केवल आर्थिक नुकसान देश को पहुंचाया जा रहा है। मैं चाहता हूं कि पूरे ठोस कदम उठाए जाएं। पाकिस्तान मीडिया खुद बताए कि हमारे तीन सौ आदमी मरे हैं। वहां पर कोई नहीं होगा, केवल बेकार में उनकी चौकिया तोड़ी गई हैं। वो कुछ दिन बाद दोबारा बन जाएगी। इसके बाद से कोई कदम नही उठाया जाएगा। जब तक पाकिस्तान अपने घुटनों पर न आ जाए, वो ये न कहने लगे कि हमें माफ कर दो, हमसे गलती हुई है, हम सभी नेशन के सामने बोलते हैं कि, इनको हमारे आतंकवादियों पर हमला बोलिए, इनको हमने चिन्हांकित किया है।

